**SJSL – 6. C – 17. týždeň: 15. – 19. marca 2021**

**Slovenský jazyk**

**Tohtoročná zima nebola až taká skúpa na sneh a chladné počasie. Práve naopak. Preto opísať krásy zimy nebude pre nás problém.**

**ÚLOHA :**

* **opis zimnej prírody,**
* **používať prídavné a podstatné mená,**
* **slovesá v prítomnom čase,**
* **slová a slovné spojenia, ktoré použiješ vo vetách (vyber si niektoré alebo si vymysli svoje vlastné ):**

**zimná krajina, biela snehová perina, trblietavé vločky, ľadové kráľovstvo, pod bielym kobercom spí/spia, mráz vyštípal líca, maľuje ľadové kvety, snehuliak, guľovačka, guľovať sa, sánkovať sa, korčule, korčuľovať sa, príroda spí, stromy spia**

**(ohýbaj slová a slovné spojenia podľa potreby, meň ich tvar ),**

* **napíš 10 viet, v ktorých opíšeš zimu, každú vetu začni veľkým písmenom a ukonči bodkou,**
* **nadpis: Zima (opis)**

**ÚLOHA:**

**Doplňovačka : -i, -í/-y, -ý**

**hovoril\_\_, pom\_\_liť sa, z básn\_\_, o žiakov\_\_, (sloveso)hor\_\_, les\_\_, v pohor\_\_, b\_\_č, s jahodam\_\_, hus\_\_, chlap\_\_, pl\_\_n, dve Andre\_\_, pr\_\_chádza, zv\_\_k**

**Slovenská literatúra**

**Str. 68- 69, pozorne si prečítaj článok, poznámky si napíš( vytlač si)**

**Anton Marec: Zmiznuté pliesko pod Kriváňom**

**Lit. druh: epika**

**Lit. žáner: povesť (miestna)**

**Forma: prozaická**

**Téma: zázračné pleso**

**Hlavné postavy: kladné = víla/matka, Kvetuška/dcéra, otec (haviar/baník)**

 **záporná = Kikimora/najhoršia tatranská bosorka**

**Dej sa odohráva pri plese v Tatrách pod vrchom Kriváň. Haviar tu spoznal vílu a zobral si ju za ženu. Narodila sa im Kvetuška. Keď otec zomrel a matka cítila, že čoskoro zomrie, prezradila jej tajomstvo. V jaskynke pod Kriváňom bolo malé pliesko. Všetko, čo doň vložíte, sa zmení na zlato. Veci nemožno vyberať rukami, ale prútikom. Potom sa matka rozplynula. Kvetuška smutná blúdila po horách. Kikimora ju uniesla do svojej jaskyne. Dievčinu bila a trápila hladom, až kým ju nezaviedla do jaskynky so zázračným plieskom. Nahádzala doň kamene a iné veci. Keď sa premenili na zlato, holými rukami ich vyberala. Bosorka skamenela, zlato tiež. Pliesko navždy zmizlo.**

**Myšlienka: Bohatstvo nie je zárukou šťastia, ale láska a dobré medziľudské vzťahy.**

**Nech sa Vám podarí vytvoriť pekný sloh so zmysluplnými vetami bez chýb.**